text: Landmand om bramgæs på marken: - De burde gasses
  28 marts 2018 kl. 06.29
  Titusinder af gæs gæster hvert år Mandø for at æde sig tykke i markernes græs. Det er dyrt for landmændene i tabte afgrøder.
  Gregers Jørgensen er landmand og bestemt ikke fan af de tusinder af gæs, der netop nu er i gang med at æde løs på hans 100 ha jord.
  - De burde gasses, siger han vredt og fortsætter:  
  - Førhen kunne vores kvæg være ude på markerne på det her tidspunkt af året, men nu må vi vente mindst en måned mere, for der er ikke græs nok. Det har gæssene ædt.
  Dyre spisende gæster
  Han ved ikke, hvor meget gæssene æder og dermed hvor meget kompensation, han burde have, hvis der fandtes en fuldstændig kompensationsordning, men han siger:
  - Et slag på tasken: 300.000 kr.
  Gregers Jørgensen er født og opvokset på Mandø og har set det stigende antal gæs - især bramgæs - der er kommet til øen siden midt-1980’erne til i dag. Han foreslår, at der bliver åbnet helt op for jagt på gæssene, da de ikke er truede af udsigten til at uddø.
  Den seneste vurdering af antallet er fra 2015. Den siger, at det samlede antal af bramgæs ligger på 1,2 millioner.
  Bramgæs kan reguleres - det vil sige skydes af jægere - men kun på dispensation.
  
  